**Din ramuri, timpul...**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O clipă, doar o clipă-am auzit

Suava-ţi şoaptă susurându-mi lin,

Ca o chemare, şi-atunci am simţit

Că sufletul de tine mi-era plin.

Se scuturau, încet-încet, din ramuri

Mărgele grele – picături de vreme –

Şi gându-mi plutea dincolo de geamuri:

În zbor întins, la tine, să te cheme.

Fiindcă-mi surâdea de mult ideea

Să vii cu mine pe un tărâm tainic.

Te-aş fi făcut regină-n lumea-aceea!

Am înţeles apoi că e zadarnic:

Când te-am strigat, tu nu m-ai auzit

Nu mi-a răspuns nici barem un ecou!...

Se scurge timpul, parcă, mai grăbit

Şi nu cred c-am să te mai strig din nou.

Sfioasă, Luna chipul şi-l ascunde

Şi plouă, şi e noapte, şi e frig.

Din ramuri, timpul picură secunde.

Am obosit, sunt trist... Nu te mai strig.